Imtella' Marzu 22, 2021 Rapport: Glen Falzon Filmat: Lee Busuttil Għalkemm il-pandemija naqqset bil-kbir il-kuntatt soċjali, il-ħbiberija bejn żewġ tfajliet Maltin xorta baqgħet tħeġġeġ sal-punt li ma jimmaġinawhomx ma jkunux f'ħajjet xulxin. Maria James, tfajla bid-down syndrome, kuntenta li sabet spalla f'ħabibtha Myra Bartolo anki waqt il-pandemija li llum ġurnata tqisha bħala oħtha li qatt ma kellha. Maria James għandha 19-il sena. Għandha d-Down Syndrome. Iż-żgħira fost tliet ħutha subien. Tistqarr iżda li sabet oħt f'ħabiba tal-qalb li ilha tafha kważi ħajjitha kollha. "Kull fejn immur taraha warajja. Tagħmel kollox għalija. Kollox tagħmel. Għandha karattru tal-ġenn jiġifieri. Dejjem tgħidli biex nagħmlu TikTok flimkien." Myra Bartolo wkoll għandha 19-il sena. Tgħid li ma joqogħdux mingħajr xulxin. Qishom ħobża u sikkina. Dejjem lesta biex tgħinek u tferrħek u ddaħħkek. Tarak imdejqa m'għandekx ċans tgħidilha li m'għandek xejn għax tkun trid tkun taf u tgħinek." Anki waqt il-pandemija sabu mezz kif jibqgħu f'kuntatt u jnisslu tbissima lil xulxin. Bqajna flimkien sas-sekondarja. Dejjem flimkien bażikament. Qisna aħwa." Maria qalet li mnalla sabet lil Myra bħala l-ħabiba tagħha għax ilsien in-nies speċjalment l-iskola mhux dejjem kien ħanin. "Inħossni ferħana ħafna li hemm Myra. Taf inti hux. Ili nafha snin twal u nħossni komda magħha." "Ikun hemm xi ħadd jgħaddi xi kumment minn taħt jew xi ħaġa hekk imma ovvjament kummenti bla sens m'għandhomx għalfejn jingħadu għax kulħadd għandu tiegħu." Omm Maria tistqarr li bintha tħossha kuntenta li għandha ħabiba fuq min isserraħ anki għaliex tista' tintegra iktar fis-soċjetà mingħajr preġudizzji. "Mhux se tafdaha ma' kulħadd għax huma innoċenti u għalihom il-ħbieb kollha xorta, mentri mhumiex. U magħha nafdaha." L-omm appellat lill-ġenituri tal-persuni b'diżabilità biex ma jibżgħux jesponu lil uliedhom għax huma wkoll għandhom x'joffru fis-soċjetà.